प्रधानमंत्री श्री नरेंद्र मोदी के हिन्दी से सचमुच प्रेम बाटे कि, कहानी कुछु अवरु बा?
नरेंद्र मोदी प्रधानमंत्री त बन गईले बाकी उ भाषा नईखन तय करे पावत कि, उ कवन भाषा में केकरा से बात करिहें। बात एकदम साफ बा, उनुका ढ़ेर अंग्रेजी आवे ना, आ गुजराती सभका ना आवे।
अब बाच गईल एगो हिन्दी। त उ विदेशी लोग के ना आवे। अयीसना में अब नरेंद्र मोदी का करीहे? टुटल-फुटल अंग्रेजी से कतना काम चली? इहाँ इहो याद राखे के बा कि, अब उ गुजरात के मुख्यमंत्री ना देश के प्रधानमंत्री हवे।
मुख्यमंत्री रहिते त केहु तरे बोल-बाल के काम चला लेते, लेकिन अब उ देश के प्रधानमंत्री बन गईल बाड़े। अब उनुका विदेशी लोग से भी बतियावे के पड़ी, अईसना में अगर उनुकर अंग्रेजी ठीक ना रही, त बात कईसे होई?
ए हालत में प्रधानमंत्री नरेंद्र मोदी फैसला कईले कि, विदेशी सचिव आ प्रतिनिधी से भी उ हिन्दी में ही बतियइहे। अगर मोदी जी हिन्दी में बोलीहे त विदेशी लोग के समझावे खातिर एगो अयीसन आदमी भी चाही, जे इनिका हिन्दी के अँग्रेजी में विदेशी लोग के समझावे। मतलब कि, कुल मिलाके दु गो भाषा एक संगे बोलाई।
चाहत त रहे कि, मोदी जी पहीले आपन अंग्रेजी के ठीक क लेते, काहें कि जेकरा दरद होखेला, उहे ओकर मरम भी जानेला। मतलब कहेवाला के बात के असली भाव त कहेवला ही समझा सकता।
अयीसन नईखे कि, मोदी जी के एकदम अंग्रेजी ना आवे, अरे उ ठीक-ठाक अँग्रेजी समझ लेबे ले, बाकी बोले में तनिका परेशानी होखेला।
अब पछतवले का होई! अपना अंग्रेज़िया प तनिका ध्यान देले रहिती, त आज हेतना ताम-झाम ना नु करे के पड़ीत।
इहाँ इहो ध्यान देबे के बा कि, जब मोदी जी के हिन्दी के अनुवाद करे खाती एगो आदमी रही त ओकरो खर्चा के सरकार ही उठाई। लेकिन इ कवनो बड़ मुद्दा नईखे, मोदी जी सचिव भी इ काम क सकेले।
अगर केहु इ मानत होखे कि, मोदी जी के हिन्दी बोलल कवनो एतिहासिक कदम बा, त जान लेवे के अयीसन तनिको नईखे। मोदी जी के अंग्रेजी के हाल इ ह कि, अंग्रेज़ी के ‘हार्टली’ (heartly) [दिल से] अवरू ‘हार्डली’ (hardly) [मुश्किल से] में कबो-कबो गड़बड़ा जानी।
इहाँ, इहो जानल जरूरी बा कि, कवनो भाषा के ना जानल गंवार होखे के निशानी ना होखेला। दुनिया में बहुत भाषा बाटे, 50-60 गो त अपने देश में बाटे, लेकिन सभकेहु सभ भाषा ना जाने। एकर मतलब इ ना भईल कि जे उ भाषा नईखे जानत उ गंवार बाटे। अरे भाई, भाषा सिर्फ आपन बात कहे के एगो माध्यम भर ह, एकरा से अधिका कुछ ना ह।
लेकिन, मुद्दा इ नईखे कि मोदी जी के अंग्रेज़ी आवेला कि ना, मुद्दा इ बा कि हिन्दी में बोले के पीछे मकसद का बा? चुकी मोदी जी के अंग्रेज़ी प पकड़ कमजोर बा एहसे उ हिन्दी में ही बोलीहे, बात खतम।
एह बात के जादा खिचल ठीक नईखे। भाषा भाषा होखेला, चाहे उ हिन्दी होखे भा उर्दू। सभ भाषा बढ़िया होखेला,बस जरूरत बाटे त ओकरा के ठीक से बोले अवरू समझे के।
देखल जाय त अटल बिहारी वाजपेयी भी अंग्रेजी जानत रहले लेकिन विदेशी प्रतिनिधी से उहो अंग्रेजी में ही बात करत रहले। संगही, देश के उ हरमेसा हिन्दी में ही संबोधित करत रहले। "जब जईसन तब तईसन" वाला कानून लागू करत रहले।
लेकिन, इहाँ भी हमनी के प्रधानमंत्री जी यानी मोदी जी के संगे तनिका दिक्कत हो जाता। उनुका अंग्रेजी कम आ गुजरती ढेर आवेला। कहीं उ विदेशी लोग के गुजराती सीखे प मजबूर जन क देस।
करण थापर के दिहल आधा-अधूरा साक्षात्कार आजूओ बहुते लोग के दिल-दिमाग में बईठल बा। मोदी जी ओह समय आपन टुटल-फुटल ही सही, लेकिन अंग्रेजी में जवाब देबे के कोशिश करत रहले।
जब मोदी जी के लागल कि अब एह अंग्रेजी से काम ना चली, त सोचले कि आपन बेइज्जती करवला से निमन बा कि, इहाँ से उठल जाय। नतीजा, साक्षात्कार कबहु पूरा ना भईल अवरू ओकरे दाग मेटावे खातिर चुनाव के बेरा कुकुर-सियार-बाघ-चीता सभके साक्षात्कार देले। डर रहे कि, कहीं हमरो के लोग डेराभूत मत बुझे लागे।
मोदी जी के खासियत ह कि, उ अपना कमी के अवरू लोग के मुक़ाबले निमन से जानेले। 2014 आवत-आवत उनुका अपना कमी के एहसास भ गईल अवरू उ अंग्रेजी मीडिया के भी हिन्दी में ही साक्षात्कार देबे लगले।
मोदी जी के तनिका आराम दिहल जाए अवरू एगो ‘बड़हन’ नेता के बात कईल जाए। मोदी जी त अंग्रेजी में दिक्कत होखला के चलते हिन्दी में साक्षात्कार देबे ले, लेकिन अरविंद केजरीवाल त अंग्रेजी के पक्का खेलाडी हवे लेकिन शायदे केहु उनुका के सार्वजनिक रूप से अंग्रेज़ी बोलत देखले होई।
केजरीवाल के खूबी ह कि, इनिका हिन्दी के मुक़ाबले अंग्रेजी के पत्रकार अवरू मीडिया ढ़ेर भावेला। लेकिन अब इनिकर हाल देखि, बतियइहे अंग्रेज़ी वाला से अवरू बोलीहे हिन्दी।
अब सोची इ कवन खेला ह?
अरे भाई, खेला त जनता तक आपन बात पहुंचावे के होखता। अरविंद केजरीवाल के मालूम बा कि हिदुस्तान के जनता लईकन के बेशक अंग्रेज़ी स्कूल में भेजे, लेकिन कहल-सुनल हिन्दी में ही चहेले।
अब ‘बड़का’ नेता जी के छोड़ी, एगो साधारण आदमी से प्रधानमंत्री बनल मोदी जी के चर्चा कईल जाए। गुजरात में युवा लोग के अंग्रेजी सीखावे खाती मोदी जी के सरकार (प्रधानमंत्री बने से पहिले) स्कोप (SCOPE) नाम से एगो योजना शुरू कईले रहे। स्कोप 2007 में शुरू भईल रहे अवरू अब तक ए योजना से करीब 3 लाख लोग के फ़ायदा मिलल बा, मतलब अंग्रेजी के प्रशिक्षण मिलल बा।
मोदी जे के ‘गुजराती’ टीम एकरा के भी गर्व से प्रचार कईलस। गुजरात सम्मेलन (Gujarat Summit) में खुद मोदी जी भी अंग्रेजी में भाषण देत लउकले अवरू उ अपना मंत्री लोग से भी अंग्रेजी में ही भाषण देबे के कहले। लेकिन उहो गड़बड़ हो गईल, मोदी जी अवरू उनुकर मंत्री लोग उल्टा-पुलटा ना जाने का का बोल देले।
अगर देखल जाय त भाषा के महत्व भी ओ देश के अर्थव्यवस्था से जुडल बाटे। अगर हिदुस्तान में केहु के अंग्रेजी नईखे बोले आवत भा नईखे समझ में आवत त एह में लजाएवाला कवनो बात नईखे। हमनी के मूल भाषा त आखिर हिन्दी ही ह। अंग्रेजी के मूल त यूरोप में बाटे।
अगर देखल जाय त हिन्दुस्तान के भीतर भी इहे बात बा। भोजपुरी अवरू तमिल के सम्मान में अंतर त साफ देखाई देवेला। भाजपा के सांसद मनोज तिवारी इ त कहले कि भोजपुरी के संविधान में स्थान दिलावे के भरपूर कोशिश करिहे, लेकिन शपथ हिन्दी में ही लेले। काहें? काहें कि हिन्दी त सबसे जादा आपन ह, भोजपुरी माई ह त हिन्दी मउसी ह। अवरू माई से अधिका प्रेम त मउसी से ही रहेला।
पुरनका जमाना में संस्कृत मुख्य रूप से ब्राह्मण लोग के भाषा मानल जात रहे। नतीजा संस्कृत पंडीजी लोग भीरी ही रह गईल। इहाँ ध्यान देब, हम ‘पंडीजी’ कहनी हा, ब्राह्मण ना।
संस्कृत देश से खतम भ गईल, अब केहु संस्कृत के बचावे खातीर भी आगे आई कि ना आई, इ कहल तनिका मुश्किल बाटे। लेकिन, संसद में, 16वां लोकसभा में सुषमा स्वराज, उमा भारती अवरू डा. हर्षवर्धन संस्कृत में शपथ लेत लउकले। आस त जागता, लेकिन कब तक अवरू कईसे।
एगो बात हम पुछल चाहब, कवनो चीज़ जब मेटे लागेला त ओकरा के बचावे के चिंता काहें होखेला, पहिले इ चिंता काहाँ रहेला, पहिले एकर उपाय काहें ना होखे?
एगो अवरू सवाल बा - का भाषा के सम्मान के संगे जोड़ के देखे के चाही? एह सवाल के जवाब तनिका मुश्किल बा, लेकिन असंभव नईखे।
आज के परिस्थिति में मोदी जी चाहते हुए भी अंग्रेजी के हिंदुस्तान से खत्म त नईखन क सकत आ अब अंग्रेजी सीखे के समय अवरू उमर दुनो नईखे। त हिन्दी बोले में ही का बुराई बा?
अंत में सवाल बा कि - का मोदी जी के हिन्दी बोले से हिन्दी के मान बढ़ी, लोग हिन्दी बोले-पढे सीखिहे? अगर देश के प्रधानमंत्री के हिन्दी बोले में शर्म नईखे त आम जनता के काहे होखता?
हमार आपन विचार बा कि, मोदी जी के हिन्दी बोले से अवरू कुछू होखे भा मत होखे लेकिन हिन्दी में बोलेवाला लोग के संख्या जरूर बढ़ी। कम से कम उनुका लोकप्रियता के देखत त इ बात के कहले जा सकता!
bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva